ROZHODNUTIE RADY
z 30. januára 2007,
ktorým sa Rumunsku povoľuje uplatňovať zníženú sadzbu DPH na určité služby s vysokým podielom ľudskej práce uvedené v článku 106 smernice 2006/112/ES
(2007/50/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení z roku 2005 (1), a najmä na jej článok 4 ods. 3,
so zreteľom na Akt o pristúpení z roku 2005 (2), a najmä na jeho článok 55,
so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (3), a najmä na jej článok 106,
so zreteľom na návrh Komisie,
keďže:
(1)
Rada môže povoliť členským štátom uplatňovať zníženú sadzbu DPH na určité služby s vysokým podielom ľudskej práce, tieto služby musia na jednej strane spĺňať podmienky ustanovené smernicou 2006/112/ES a na druhej strane musia byť uvedené v prílohe IV k tejto istej smernici.
(2)
Smernicou 2006/112/ES sa predĺžilo obdobie uplatňovania znížených sadzieb DPH do 31. decembra 2010. Okrem toho sa ním umožňuje členským štátom, ktoré si želajú po prvýkrát využiť možnosť, ktorá je tu ustanovená, ako aj členským štátom, ktoré si želajú zmeniť zoznam služieb, na ktoré uplatňovali uvedené ustanovenie v minulosti, aby o to mohli požiadať Komisiu.
(3)
Cieľom uvedeného článku je umožniť všetkým členským štátom zapojiť sa za rovnakých podmienok do skúšobného uplatňovania znížených sadzieb na služby s vysokým podielom ľudskej práce. Je preto vhodné poskytnúť pristupujúcim štátom hneď od ich vstupu do EÚ tú istú možnosť uplatňovať zníženú sadzbu DPH na niektoré služby s vysokým podielom ľudskej práce.
(4)
Rumunsko podalo listom z 31. marca 2006 žiadosť o uplatňovanie zníženej sadzby DPH na určité služby s vysokým podielom ľudskej práce v zmysle uvedeného skúšobného uplatňovania.
(5)
Toto rozhodnutie by sa malo uplatňovať odo dňa nadobudnutia účinnosti Zmluvy o pristúpení Bulharska a Rumunska, aby sa tak zaručila rovnosť medzi členskými štátmi.
(6)
Toto rozhodnutie nebude mať dosah na vlastné zdroje Európskych spoločenstiev, ktoré pochádzajú z DPH,
PRIJALA TOTO ROZHODNUTIE:
Článok 1
V súlade s článkom 55 Aktu o pristúpení z roku 2005, v spojení s článkami 106 a 108 smernice 2006/112/ES, sa Rumunsku povoľuje uplatňovať znížené sadzby ustanovené v článku 98, a to odo dňa nadobudnutia platnosti Zmluvy o pristúpení z roku 2005 do 31. decembra 2010 na služby uvedené v bodoch 1 a 4 prílohy IV k smernici 2006/112/ES:
a)
malé opravy šatstva a domácich textílií (vrátane zašívania a prešívania);
b)
služby starostlivosti v domácnosti.
Článok 2
Toto rozhodnutie sa uplatňuje odo dňa nadobudnutia platnosti Zmluvy o pristúpení z roku 2005 a jeho uplatňovanie sa končí 31. decembra 2010.
Článok 3
Toto rozhodnutie je určené Rumunsku.
V Bruseli 30. januára 2007